CELEX: C2004/106/71
Language: el
Date: 2004-04-30 00:00:00
Title: Υπόθεση C-140/04: Αίτηση για την έκδοση προδικαστικής αποφάσεως που υπέβαλε το Hof van Beroep te Antwerpen με απόφαση της 11ης Μαρτίου 2004 στην υπόθεση N.V. United Antwerp Maritime Agencies κατά Βελγικού Δημοσίου και στην υπόθεση N.V. Seaport Terminals κατά 1. Βελγικού Δημοσίου και 2. N.V. United Antwerp Maritime Agencies

30.4.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 106/41
            
         Αίτηση για την έκδοση προδικαστικής αποφάσεως που υπέβαλε το Hof van Beroep te Antwerpen με απόφαση της 11ης Μαρτίου 2004 στην υπόθεση N.V. United Antwerp Maritime Agencies κατά Βελγικού Δημοσίου και στην υπόθεση N.V. Seaport Terminals κατά 1. Βελγικού Δημοσίου και 2. N.V. United Antwerp Maritime Agencies
   (Υπόθεση C-140/04)
   (2004/C 106/71)
   Με απόφαση της 11ης Μαρτίου 2004, η οποία περιήλθε στη Γραμματεία του Δικαστηρίου των Ευρωπαϊκών Κοινοτήτων στις 16 Μαρτίου 2004, το Hof van Beroep te Antwerpen, στο πλαίσιο της διαφοράς μεταξύ, αφενός, N.V. United Antwerp Maritime Agencies και Βελγικού Δημοσίου και, αφετέρου, N.V. Seaport Terminals και 1. Βελγικού Δημοσίου και 2. N.V. United Antwerp Maritime Agencies που εκκρεμεί ενώπιόν του, ζήτησε από το Δικαστήριο της έκδοση προδικαστικής αποφάσεως επί των εξής ερωτημάτων:
   
               1)
            
            
               Μπορεί ως πρόσωπο που είναι υπεύθυνο για την εκτέλεση των υποχρεώσεων που απορρέουν από την παραμονή του εμπορεύματος σε προσωρινή εναπόθεση κατά την έννοια του άρθρου 203, παράγραφος 3, τελευταία περίπτωση, του Κοινοτικού Τελωνειακού Κώδικα, που έχει θεσπισθεί με τον κανονισμό (ΕΟΚ) 2913/92 του Συμβουλίου, της 12 Οκτωβρίου 1992, ΕΕ L 19 Οκτωβρίου 1992, 302 (στο εξής ΚΤΚ), να θεωρηθεί το πρόσωπο το οποίο πρέπει να προσκομίσει τα εμπορεύματα στο τελωνείο (άρθρο 40 ΚΤΚ) και ως εκ τούτου ο ενεργών για λογαριασμό του πρέπει να καταθέσει τη συνοπτική διασάφηση (άρθρο 44, παράγραφος 2, ΚΤΚ) και να την υπογράψει (άρθρο 183, παράγραφος 1, των διατάξεων εφαρμογής του Κοινοτικού Τελωνειακού Κώδικα, που θεσπίσθηκαν με τον κανονισμό ΕΟΚ 2454/93 της Επιτροπής, της 2ας Ιουλίου 1993, ΕΕ L της 11ης Οκτωβρίου 1993, 253, στο εξής ΔΕΚΤΚ), και οφείλει να προσκομίσει τα εμπορεύματα στις τελωνειακές αρχές, εφόσον δεν εκφορτώθηκαν από το μεταφορικό μέσο στο οποίο βρίσκονται, μέχρις ότου τα εμπορεύματα αυτά λάβουν τελωνειακό προορισμό;
            
         
               2)
            
            
               Μπορεί ως πρόσωπο που είναι υπεύθυνο για την εκτέλεση των υποχρεώσεων που απορρέουν από την παραμονή του εμπορεύματος σε προσωρινή εναπόθεση (κατά την έννοια του άρθρου 203, παράγραφος 3, τελευταία περίπτωση, του ΚΤΚ) να θεωρηθεί το πρόσωπο το οποίο κατέχει τα εμπορεύματα μετά την εκφόρτωσή τους για να προβεί στη μετακίνηση ή την αποθήκευσή τους και ως εκ τούτου θεωρείται βάσει του άρθρου 51, παράγραφος 2, και 53, παράγραφος 2, του ΚΤΚ κάτοχος των εμπορευμάτων και επομένως υπεύθυνος για τη βάσει του άρθρου 184, παράγραφος 2, του ΔΕΚΤΚ εκτέλεση της υποχρέωσης προσκόμισης των εμπορευμάτων στο σύνολό τους, οποτεδήποτε το ζητήσουν οι τελωνειακές αρχές;
            
         
               3)
            
            
               Αν στο πρώτο και στο δεύτερο ερώτημα δοθεί καταφατική απάντηση, μπορούν τα κατά την έννοια αυτών των ερωτημάτων πρόσωπα να θεωρηθούν συγχρόνως και επομένως ως αλληλεγγύως υπόχρεοι εκ τελωνειακής οφειλής, αν υποτεθεί ότι τα κατά την έννοια του πρώτου και του δεύτερου ερωτήματος πρόσωπα διαφέρουν (εν προκειμένω, αντιστοίχως, ο εκπρόσωπος της ναυτιλιακής γραμμής με την οποία τα εμπορεύματα εισήλθαν στην Κοινότητα και ο επιφορτισμένος με τη φροντίδα των εμπορευμάτων ο οποίος είναι υπεύθυνος για την αποθήκευση και τη μετακίνηση των εμπορευμάτων στην υποδειχθείσα από τις τελωνειακές αρχές θέση εκφορτώσεως/προκυμαία);
            
         
               4)
            
            
               Αν στο τρίτο ερώτημα δοθεί καταφατική απάντηση, εξακολουθεί το κατά την έννοια του πρώτου ερωτήματος πρόσωπο να είναι οφειλέτης, μέχρις ότου δοθεί στα εμπορεύματα τελωνειακός προορισμός, ανεξαρτήτως του γεγονότος ότι τα εμπορεύματα, μετά την εκφόρτωση από το μεταφορικό μέσο με το οποίο εισήλθαν στην Κοινότητα, αποθηκεύθηκαν στους χώρους του κατά την έννοια του δεύτερου ερωτήματος προσώπου ή μετακινήθηκαν από αυτό;
            
         
               5)
            
            
               Αν στο τρίτο ερώτημα δοθεί αρνητική απάντηση, πρέπει να ληφθεί υπόψη ότι το κατά την έννοια του πρώτου ερωτήματος πρόσωπο εξακολουθεί να είναι υπόχρεος εκ τελωνειακής οφειλής, μέχρις ότου τα εμπορεύματα αναληφθούν από το κατά την έννοια του δεύτερου ερωτήματος πρόσωπο και καθίσταται οφειλέτης το κατά την έννοια του δεύτερου ερωτήματος πρόσωπο από τη στιγμή κατά την οποία ευθύνεται για την αποθήκευση και τη μετακίνηση των εμπορευμάτων;
            
         
               6)
            
            
               Αν στο πρώτο ερώτημα δοθεί καταφατική απάντηση και στο δεύτερο αρνητική, πρέπει τότε το κατά την έννοια του πρώτου ερωτήματος πρόσωπο να θεωρηθεί ότι εξακολουθεί να είναι οφειλέτης, μέχρις ότου τα εμπορεύματα αναληφθούν από το κατά την έννοια του δεύτερου ερωτήματος πρόσωπο ή μέχρις ότου τα εμπορεύματα λάβουν τελωνειακό προορισμό;